b'\n_START_ARTICLE_\nOstfalen\n_START_PARAGRAPH_\nOstfalen er en historisk region i Nordtyskland. Sammen med Westfalen og Engern var Ostfalen en av tre store provinser i stamhertugd\xc3\xb8mmet Sachsen. P\xc3\xa5 700-tallet var det betegnelsen p\xc3\xa5 en stamme blant sakserne som bodde \xc3\xb8st for elven Weser. De gamle sakserne kalte den vestlige delen av deres territorium for Westfalen, den midterste for Engern og de \xc3\xb8stlige for Ostfalen. Det tidligere Ostfalen er i dag delt mellom Sachsen-Anhalt og Niedersachsen, med et lite omr\xc3\xa5de i Th\xc3\xbcringen.\n_START_SECTION_\nEtymologi\n_START_PARAGRAPH_\nNavnet Falen er beslektet med den urnordiske navneformen * Fal(ah), gotisk: Filhan og gammelh\xc3\xb8ytysk: Felahan, som betyr landskap, omr\xc3\xa5de eller land. P\xc3\xa5 norsk er det tilsvarende ordet Fold (norr\xc3\xb8nt faldr; av folde), og gjenfinnes i navnene p\xc3\xa5 de norske kommunene Folden (1837\xe2\x80\x931887), Nordfold (1887\xe2\x80\x931964), Foldereid (1886\xe2\x80\x931964), S\xc3\xb8rfold og Folldal og p\xc3\xa5 de to norske fylkene \xc3\x98stfold og Vestfold._NEWLINE_I Sverige gjenfinnes det gammelsvenske fala som finnes i dag i stedsnavn som Falbygden og Falun, foruten ogs\xc3\xa5 i den nordtyske byen Fallstedt. I motsetningen til navnet Westfalen, som ble foreviget av hertugd\xc3\xb8mmet Westfalen, kom Ostfalen gradvis ut bruk da det saksiske hertugd\xc3\xb8mmet ble oppl\xc3\xb8st da hertug Henrik L\xc3\xb8ve ble avsatt i 1180. Tyske lingvister gjeninnf\xc3\xb8rte begrepet p\xc3\xa5 1800-tallet da de forsket p\xc3\xa5 ostfalisk spr\xc3\xa5k som en vestnedertysk dialekt.'